**Dodržiavanie základných ľudských práv v PE-ES, n.o.**

**Osobná sloboda a sloboda pohybu:**

* **Voľba miesta pohybu –**prijímatelia sociálnych služieb majú možnosť slobodne sa pohybovať a využívať všetky priestory zariadenia sociálnych služieb. Voľný prístup je zamedzený iba do prevádzkových priestorov.
* **Sloboda pohybu, pohyb v zariadení a mimo zariadenia –** sloboda pohybu sa prijímateľom sociálnych služieb zaručuje. Prijímateľom sociálnych služieb sa umožňuje slobodný pohyb v zariadení, aj mimo zariadenia. Ak ich zdravotný stav neumožňuje samostatný pohyb, tak sa zabezpečí prostredníctvom sprievodu. (sociálny pracovník, sestra, opatrovateľ, dobrovoľník)
* **Možnosť voľby a rozhodovania o svojom čase –** zobúdzanie sa, stravovanie, fajčenie… V rámci individuálneho plánovania sú mapované obyčaje a zvyky prijímateľa sociálnej služby, poskytovateľ sa im v rámci svojich možností prispôsobuje. Prijímatelia majú vymedzený priestor, kde môžu fajčiť.

**Právo na ochranu súkromia:**

* **Nedotknuteľnosť obydlia –**právo rozhodovať kto a kedy vstupuje do izby, možnosť odoprieť vstup, možnosť zamykania sa, možnosť požiadať si o jednoposteľovú izbu, možnosť dozariadenia a výzdoby svojej izby. Zamestnanec pri vstupe do izby zo zásady klope a čaká na výzvu k vstupu, prípadne niekoľko sekúnd počká a potom vstúpi. Izby sú vybavené tak, aby si klient pripútaný na lôžko mal možnosť privolať pomoc prostredníctvom signalizačného systému. Bočnice sú zdvíhané a používané iba na základe písomného informatívneho súhlasu prijímateľa sociálnej služby, rodinného príslušníka, ktorý je o tejto skutočnosti bezodkladne informovaný, ktorý môže tento súhlas kedykoľvek odvolať. Pri používaní bočníc má klient k dispozícií signalizačné zariadenie na privolanie personálu.
* **Nedotknuteľnosť osoby –** rozhodovanie sa o svojej vizáži, pomoc s osobnou hygienou, zachovanie intimity pri osobnej hygiene. Zamestnanci dôsledne dbajú na intimitu pri realizovaní úkonov osobnej hygieny – zatváranie dverí do kúpeľne, používanie zásten pri realizovaní úkonov osobnej hygieny na lôžku v dvojposteľových izbách.

**Listové tajomstvo a ochrana osobných údajov:**

* **Osobné preberanie a otváranie listov a inej pošty**, zachovanie tajomstva pri telefonovaní a elektronickej komunikácií. Poskytovateľ neotvára žiadnu korešpondenciu, ktorá je určená prijímateľovi sociálnej služby a to ani elektronickú. V prípade, ak  klient nie je schopný otvárať, alebo čítať si osobnú korešpondenciu poskytovateľ zabezpečí osobnú asistenciu (sociálny pracovník, sestra, kľúčový pracovník). Asistencia je poskytovaná aj pri telefonickom, alebo písomnom kontakte u osôb pripútaných na lôžko, alebo s iným handicapom.

**Právo na osobný a rodinný život:**

* **Kontakt s rodinou, priateľmi, účasť na spoločenskom živote, partnerský a sexuálny život**. PE-ES, n.o. usporadúva kultúrnospoločenské akcie a dni otvorených dverí, na ktoré pozýva aj rodinných príslušníkov a osoby blízke klientovi. Taktiež vytvára podmienky na partnerské spolužitie (ubytovanie v dvojposteľových izbách).

**Právo na dôstojné zaobchádzanie:**

* **Oslovovanie** (pán, pani – podľa oslovenia, prezývky – sa nepoužívajú, jednostranné tykanie…) Zamestnanci bežne prijímateľom sociálnej služby vykajú a  oslovujú  ich priezviskom, prípadne aj akademickým titulom. Ak si klient želá iné oslovovanie, táto skutočnosť je písomne zaznamenaná v dokumentácii Individuálneho plánu prijímateľa sociálnej služby. Spôsob oslovovania nesmie znižovať dôstojnosť klienta a to ani v prípade, že by si takýto spôsob oslovovania vyslovene želal. Spôsob oslovovania a najmä prípadné tykanie musí byť akceptované aj druhou stranou – zamestnancami. Zamestnanec má právo odmietnuť iné oslovovanie a používať štandardný spôsob.
* **Štylizácia dospelého** **do role dieťaťa** (používanie zdrobnenín) – nepripúšťa sa. Zamestnanci nehovoria o prijímateľoch sociálnej služby spôsobom, ktorý ich stigmatizuje. S klientmi sa komunikuje ako s osobami dospelými, v bežnej komunikácií nie sú používané zdrobneniny.
* **Používanie** **terapeutických pomôcok** – v prípade, že pri práci s klientom s demenciou sú používané terapeutické pomôcky (plyšové hračky, bábiky…) je táto skutočnosť zaznamenaná v Individuálnom pláne prijímateľa sociálnej služby.
* **Nerešpektovanie** **intimity** pri osobnej hygiene – nepripúšťa sa.
* **Neprezliekanie** **do civilného oblečenia** – nepripúšťa sa. Imobilní prijímatelia sociálnej služby sú obliekaní podľa dennej potreby, nie sú ponechaní celý deň v pyžame. V prípade želania klienta a v prípade akútneho infekčného ochorenia a v prípade terminálneho štádia je možné ponechať klienta v pohodlnom oblečení (nočná košeľa, pyžamo…).

**Právo na slobodné rozhodovanie, na primerané riziko:**

* **Používanie domácich spotrebičov** – prijímatelia sociálnej služby majú právo používať vlastné elektrospotrebiče. Klientom je umožnené používanie bežných domácich spotrebičov, ak by tým nebolo ohrozené ich zdravie, alebo život. Používanie spotrebičov je upravené aj v rizikových plánoch.
* **Odmietanie liekov a diéty** – prijímateľ sociálnej služby má právo odmietnuť prijímanie liekov, alebo predpísané diétne stravovanie. Každé odmietnutie musí byť písomne zaznačené v dekurze Ošetrovateľskej dokumentácie v programe Cygnus a podpísané klientom, alebo jeho rodinným príslušníkom. O nedodržiavaní liečby je potrebné upovedomiť lekára.

**Právo vlastniť majetok:**

* Prijímatelia sociálnych služieb majú **právo vlastniť majetok** – poskytovateľ sociálnych služieb musí umožniť klientovi bezpečné uloženie cenných vecí na požiadanie. Nesmie odoberať klientovi jeho osobné doklady. Urobiť tak však môže so súhlasom klienta a iba v prípadoch, že hrozí strata, alebo poškodenie dokladov z dôvodu zdravotného postihnutia. O uložení dokladov sa vyhotoví písomný záznam.

**Právo na prácu za odmenu:**

* Pracovná aktivizácia je podieľanie sa na práci bezodplatne.
* Práca pre vlastnú potrebu – starostlivosť o svoju izbu.
* Práca v zariadení v režime pracovného práva – práca v rámci prevádzkovania samotného zariadenia – zmluva, mzda.
* Práca mimo zariadenia v režime pracovného práva – zmluva, mzda.

**Právo na slobodu myslenia, svedomia a vierovyznania:**

* Prijímateľ sociálnej služby nesmie byť zvýhodňovaný z dôvodu pohlavia, rasy, farby pleti, jazyka, viery a náboženstva či iného zmýšľania, národného, alebo sociálneho pôvodu, príslušnosti k národnosti, alebo etnickej skupine, majetku, rodu, alebo iného postavenia. Zamestnanci zaobchádzajú s klientmi rovnako nediskriminačne bez ohľadu na ich názory, postavenie, vierovyznanie.